Derudover har de fundet den svenske journalists tøj i en pose med kniv og tunge genstande til at holde posen nede.

Politiet har fundet den svenske journalist Kim Walls hoved, begge ben og tøj. Det hele pakket i poser og tynget ned med tunge genstande i Køge Bugt.

Det siger efterforskningsleder Jens Møller Jensen fra Københavns Politi.

- Vi har fundet en pose, hvori vi fandt Kim Walls tøj - trøje, nederdel, strømper og sko. I samme pose lå der en kniv og blylodder til at holde posen nede, forklarer han på et pressemøde lørdag formiddag.

Derefter fandt de begge ben og hovedet, som også var tynget ned af metalstykker, og som er blevet obduceret aftenen og natten igennem.

- Der er ikke frakturer på kraniet og ikke andre tegn på anden stump vold mod kraniekassen, understreger han.

Madsens forklaring i modvind

Ubåds- og raketbyggeren Peter Madsen har ellers forklaret, at Kim Wall døde som en følge af en ulykke, da han tabte ubådens tunge luge ned i hovedet på hende.

Men den forklaring er nu for alvor kommet i modvind.

- Vi har i løbet af i går aftes og i nat - nærmere bestemt helt til omkring klokken 03 i nat - gennemført obduktion af de resterende ligdele, som vi har fundet her, siger Jens Møller Jensen.

Derefter stod det klart, at Kim Wall ej er død af skader på kraniet. Men derudover er det stadig uklart, hvordan den svenske journalist døde.

Derfor skal politiet nu undersøge, om det er adskillelsen af hoved og krop, der kan være dødsårsagen, lyder det fra efterforskningslederen.

Dykkere fandt flere poser

Den svenske journalist forsvandt en aften i starten af august, efter hun var sejlet ud fra Københavns Havn med Peter Madsen om bord på hans ubåd.

Madsen forklarede først, at han havde sat hende af på Refshaleøen. Derefter at hun var død ved et uheld, og at han havde begravet hende til søs. Men fra da af er hendes krop blevet fundet gradvist og i flere dele, der har spor af stik og savmærker.

Det var dykkere, der fredag fandt poserne med hoved, ben og tøj i vandet ud for Avedøre Holme. Det er godt en kilometer fra det sted på Amager, hvor Kim Walls torso blev fundet den 21. august af en cyklist.

Dykkerne blev fredagen igennem assisteret af svenske specialtrænede hunde, der kan spore menneskelig i vandet, og af forskningsskibet Aurora fra Aarhus Universitet.

Og da Aurora fredag aften sejlede i havn ved Avedøreværket, blev fundene hentet af en rustvogn fra Falck, skrev eb.dk fredag, da politiet stadig holdt kortene tæt til kroppen.

Den slags rustvogne bruges normalt kun til transport af lig.

Videoer af drab og tortur

Ubåds- og raketbyggeren Peter Madsen er sigtet for at have dræbt og senere parteret liget af den 30-årige svenske journalist Kim Wall under en sejlads i ubåden Nautilus den 10. august. Sigtelser, som han nægter sig skyldig i.

På et retsmøde tirsdag den 3. oktober blev Peter Madsens varetægtsfængsling forlænget med yderligere fire uger.

Det skete, efter specialanklager Jakob Buch-Jepsen fremlagde detaljer fra indholdet på en computer og fra den endelige obduktionsrapport af Kim Walls torso. Informationer, der ifølge anklageren har styrket mistanken mod den 46-årige Peter Madsen.

På en harddisk har politiets teknikere fundet videoer, der viser tortur og henrettelser. Blandt andet af kvinder, der bliver hængt.

- Det er vores opfattelse, at der er tale om videooptagelser af ægte drab på kvinder, sagde anklageren, der understregede, at videoerne ikke er lavet af Peter Madsen.

Harddisken er konfiskeret fra ubådsbyggerens værksted - det såkaldte rumlaboratorium, hvor han arbejdede på sine ubåds- og raketprojekter.

Vold og mærker efter sav

Da Kim Walls torso blev obduceret var det ej muligt at fastslå dødsårsagen.

Men den afslørede en række skader på hendes bryst og underliv, blandt andet et stik i brystet og et tocifret antal stik i og omkring underlivet. Derudover var der tegn på vold omkring dødstidspunktet og mærker efter en sav.

Forsvarer Betina Hald Engmark forklarer dog, at obduktionen ikke har forbundet de skader til Peter Madsen.

- Der er ikke fundet spor af Peter Madsen omkring Kim Walls underliv, ligesom der ikke er fundet spor fra Kim Wall på Peter Madsens kønsorganer, sagde hun ved tirsdagens retsmøde.

Den drabssigtede Peter Madsen har selv forklaret, at Kim Walls død var et uheld og skete efter et fald, da han mistede grebet om den 70 kilo tunge luge, som ramte Kim Wall i hovedet.

Det slag gav hende ifølge Peter Madsen et åbent kraniebrud. Ifølge obduktionsrapporten har torsoen skader, der ifølge retsmedicinerne kan være fremkommet ved et fald.